กระทรวงอุตสาหกรรม ขับเคลื่อนงานจิตอาสาผุด 21 โครงการ ลดปัญหาสิ่งแวดล้อม
กระทรวงอุตสาหกรรม ขับเคลื่อนงานจิตอาสาผุด 21 โครงการ ลดปัญหาสิ่งแวดล้อม?นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมได้มอบถังดักไขมันแก่ผู้นำชุมชนริมคลองเปรมประชากร ตามโครงการ “จิตอาสาคลองสวยน้ำใส ชุมชนร่วมใจใช้ถังดักไขมัน เพื่อเทิดพระเกียรติฯ พระบาทสมเด็จพระวชิรเกล้าเจ้าอยู่หัว โดยได้ขับเคลื่อนโครงการร่วมกับผู้ประกอบการจัดทำถังดักไขมัน จำนวน 2,500 ชุด มอบให้ผู้นำชุมชนริมคลองเปรมประชากร นำไปแจกจ่ายต่อให้กับ ศาสนสถาน ร้านค้า และบ้านเรือน เพื่อกรองขยะชุมชนก่อนระบายน้ำลงคลอง ซึ่งจะทำให้น้ำมีคุณภาพดีขึ้น และเป็นการสร้างจิตสำนึกในการร่วมกันรักษาคูคลองสาธารณะ โดยโครงการนี้ยังเป็นหนึ่งใน 21 โครงการด้านจิตอาสาฯ ของหน่วยงานในสังกัดกระทรวงอุตสาหกรรม หลังจากมองว่าการประกอบกิจการใดๆก็ตาม ย่อมส่งผลกระทบต่อมนุษย์ธรรมชาติไม่ทางใดก็ทางหนึ่งเสมอ ซึ่งกระทรวงอุตสาหกรรม ยังได้ดูแลในจุดนี้ก่อนการอนุมัติอนุญาต นอกเหนือจากการดำเนินการให้เป็นไปตามกฎหมายและระเบียบที่เกี่ยวข้อง และคำนึงถึงคุณค่าและความคุ้มค่าในเชิงเศรษฐกิจและสังคม ที่จะเกิดประโยชน์ต่อประเทศที่แท้จริง ปัจจุบันมีโรงงานกว่า 37,000 โรงเป็นอุตสาหกรรมสีเขียว และมี 15 จังหวัดเป็นเมืองอุตสาหกรรมเชิงนิเวศ หรือ Eco Town และโรงงานขนาดใหญ่กว่า 100 แห่งได้นำหลักการระบบเศรษฐกิจหมุนเวียน หรือ Circular Economy ไปใช้ ทำให้ทรัพยากรถูกใช้อย่างมีประสิทธิภาพสูงสุด ไม่มีของเสียออกมาภายนอก เชื่อมั่นว่าปัญหาสิ่งแวดล้อมอันเกิดจากการประกอบกิจการอุตสาหกรรมจะลดลง